חוק להסדר התדיינויות בסכסוכי משפחה (הוראת שעה) (תיקון מס' 2), התש"ף-2020 
הצעת חוק ממשלתית, הכנסת ה-23
פורסם: ספר החוקים, חוברת 2804, עמ' 92, 2020-06-16T00:00:00+03:00
התיקון מאריך את החוק להסדר התדיינויות בסכסוכי משפחה שנקבע כהוראת שעה לשלוש שנים, וקובע כעת את הוראת השעה לתקופת זמן של חמש שנים. החוק קובע כי על צדדים המבקשים להגיש תובענה בעניין של סכסוך משפחתי לבית משפט לענייני משפחה או לבית דין דתי, להקדים ולהגיש תחילה לערכאה כאמור בקשה ליישוב סכסוך, ולא כתב תביעה מפורט. לאחר הגשת הבקשה, מוזמנים הצדדים לפגישת מידע, היכרות ותיאום ביחידת הסיוע שליד הערכאה השיפוטית (להלן – פגישת מהו"ת), ובה הם מקבלים מידע על ההשלכות המשפטיות, הרגשיות, החברתיות והכלכליות של הגירושין עליהם ועל ילדיהם, וכן מידע על הדרכים שיש בהן כדי לסייע בניסיון ליישב את הסכסוך ביניהם בהסכמה ; זאת באמצעות גישור, גירושין בשיתוף פעולה או כל דרך אחרת. נוסף על כך, מסייעת יחידת הסיוע לצדדים להגיע להסדרים זמניים בהסכמה.
חוק זה הוא מיזוג של הצעת חוק להסדר התדיינויות בסכסוכי משפחה (הוראת שעה) (תיקון מס' 2), התש"פ–2020, מטעם הממשלה, ושל הצעת חוק להסדר התדיינויות בסכסוכי משפחה (הוראת שעה) (תיקון – קביעה כהוראת קבע), התש"ף–2020 מטעם חברת הכנסת מרב מיכאלי.